b'\n_START_ARTICLE_\nV\xc3\xa5domr\xc3\xa5de\n_START_PARAGRAPH_\nEt v\xc3\xa5domr\xc3\xa5de er en betegnelse, der bruges inden for \xc3\xb8kologien og d\xc3\xa6kker over alle typer fugtige og v\xc3\xa5de omr\xc3\xa5der, hvor vandstanden er lige under jordens overflade eller over, ud til en vanddybde af 6 meter. Vandet kan v\xc3\xa6re ferskvand, brakvand eller saltvand. I v\xc3\xa5domr\xc3\xa5der ligger vandspejlet normalt lige under jordoverfladen. I perioder med nedb\xc3\xb8r h\xc3\xa6ves vandspejlet eventuelt og omr\xc3\xa5det oversv\xc3\xb8mmes._NEWLINE_Man har opdaget at v\xc3\xa5domr\xc3\xa5der har oplagret store m\xc3\xa6ngder kulstof (C) og fortsat er netto optagere i jordklodens globale kulstofkredsl\xc3\xb8b, s\xc3\xa5 l\xc3\xa6nge de er under vand. Kuldioxid (CO\xe2\x82\x82) tr\xc3\xa6kkes ud af luften via fotosyntese og bindes. Selv kunstigt anlagte v\xc3\xa5domr\xc3\xa5der oplagrer kulstof p\xc3\xa5 denne m\xc3\xa5de. Kulstof kan v\xc3\xa6re lagret i flere hundrede tusind \xc3\xa5r. Selvom man medregner v\xc3\xa5domr\xc3\xa5dernes udslip af metan, er v\xc3\xa5domr\xc3\xa5der netto kulstof-optagere. Metan er en gas med den kemiske betegnelse CH\xe2\x82\x84 og indeholder s\xc3\xa5ledes kulstof; derfor er det en vigtig gas for kulstofkredsl\xc3\xb8bet.  _NEWLINE_Man har ogs\xc3\xa5 opdaget at mangroveskove, som er saltvands-v\xc3\xa5domr\xc3\xa5der, netto binder store m\xc3\xa6ngder kulstof i deres undergrund.\n_START_SECTION_\nV\xc3\xa5domr\xc3\xa5der i Danmark\n_START_PARAGRAPH_\nVi har i Danmark dr\xc3\xa6net, nedlagt, forurenet eller omlagt mange v\xc3\xa5domr\xc3\xa5der gennem de sidste 200 \xc3\xa5r og det er i dag en truet landskabstype. Derfor er megen af den flora og fauna der knytter sig til v\xc3\xa5domr\xc3\xa5derne ogs\xc3\xa5 truet og staten er forpligtet til at beskytte dem i henhold til bl.a. Ramsar-konventionen, EUs habitat direktiver eller Natura 2000._NEWLINE_Havet omkring Danmark udg\xc3\xb8r mere end 100.000 km\xc2\xb2 og der er mere end 7.000 km kyststr\xc3\xa6kning; Der er 7.200 s\xc3\xb8er med et samlet areal p\xc3\xa5 ca. 57.000 hektar, hvoraf de fleste dog er damme og sm\xc3\xa5s\xc3\xb8er, - ca. 6.000 s\xc3\xb8er er mindre end 2 ha, og kun 71 s\xc3\xb8er er over 100 ha. Der er ca. 64.000 km vandl\xc3\xb8b, hvoraf langt de fleste sm\xc3\xa5 b\xc3\xa6kke. Der er ca. 90.000 ha moser, heraf er 25 km\xc2\xb2 h\xc3\xb8jmoser fordelt p\xc3\xa5 22 lokaliteter. Lille Vildmose er langt den st\xc3\xb8rste, og er med 20 km\xc2\xb2 den st\xc3\xb8rste bevarede h\xc3\xb8jmose i Europa.'